Rafiq İmrani

İbrahimov Rafiq Hüseyn oğlu (Rafiq İmrani; ) — sənətşünas, publisist, tarixçi, sənətşünaslıq doktoru (1998), professor (1995).

 Həyatı 
Rafiq İmrani 1951-ci il yanvanrın 23-də Bakı şəhərində anadan olub. Burada 20 saylı şəhər orta məktəbində təhsil alıb. Asəf Zeynallı adına Azərbaycan Dövlət Musiqi Texnikumunu (1968-1972) qızıl medalla, Ü.Hacıbəyov adına Bakı Musiqi Akademiyasını (1972-1977) fərqlənmə diplomu ilə bitirib. Əmək fəaliyyətinə 1973-cü ildə musiqi məktəbində müəllim kimi başlayıb. 1977-ci ildən A.Zeynallı adına Azərbaycan Dövlət Musiqi Texnikumunda, 1979-cu ildən isə Ü.Hacıbəyov adına Bakı Musiqi Akademiyasında dərs deyib. 1981-ci ildən elmi fəaliyyətlə məşğuldur. Azərbaycan Elmlər Akademiyasının Memarlıq və İncəsənət İnstitutunun dissertantı olub (1981-1988). 1988-ci ildə Moskvada P.Çaykovski adına Dövlət Konservatoriyasında bəstəkar Fikrət Əmirovun elmi rəhbərliyi ilə "Bəhram  Mansurovun Azərbaycan musiqi  mədəniyyətinin inkişafında rolu" mövzusunda namizədlik dissertasiyası müdafiə edib. Bakı Musiqi Akademiyasında müəllim, dosent (1990), professor (1995) vəzifələrində işləyib. "Azərbaycan muğam sənətinin tarixi və elmi-nəzəri əsaslan" mövzusunda doktorluq dissertasiyası müdafiə edib, sənətşünaslıq doktoru elmi dərəcəsinə layiq görülüb (1998). Azərbaycan Milli Konservatoriyasında tədris işləri üzrə prorektor (2001), eyni zamanda Azərbaycan Milli Musiqisinin tarixi və nəzəriyyəsi kafedrasının müdiri (2002), AMEA Folklor İnstitutu Musiqi şöbəsinin müdiri (2004) olub. 2013-cü ildən Türkiyənin Qars şəhərindəki Qafqaz Universiteti Dövlət Konservatoriyasının professoru və Türk xalq musiqisi kafedrasının müdiridir.

5 doktorluq işinin elmi rəhbəri olub, 32 kamança ustasına dərs deyib. Onlardan dördü Azərbaycanın əməkdar artisti, ikisi incəsənət xadimi, biri isə xalq artisti fəxri adlarına layiq görülüb.

200-ə qədər elmi-kütləvi və publisistik məqaləsi, 14 tədris-metodik dərs vəsaiti çap olunub. Beynəlxalq elmi konfrans və simpoziumlarda məruzələrlə çıxış edib. "Azərbaycan muğam janrının yaranması və inkişaf tarixi" (1994), "Muğam tarixi" (1999) və "Azərbaycanın musiqi tarixi" (ən qədim dövrlərdən bizim eraya qədər) (1999), "Muğam Şumer dövründən başlayır" (1999) "Azərbaycan musiqi tarixi" (2003) monoqrafik əsərləri kütləvi tirajla işıq üzü görüb. Ümumilikdə 10 kitabın müəllifidir.

 Ailəsi 
Ailəlidir. 3 uşağı var.

 İstinadlar 

 Xarici keçidlər 
  Rafiq İmrani Özgeçmişi (pdf) 
 Rafiq İmrani: "Azərbaycan mədəniyyətini gur axan çaya bənzətmək olar"  

Kateqoriya:Azərbaycan sənətşünasları
Kateqoriya:Bakıda doğulanlar